翁媼歎
作者：趙汝鐩
朝代：宋

paragraphs: 旱曦赫空歲不熟，炊甑飛塵煮薄粥。
翁媼饑雷常轉腹，大兒嗷嗷小兒哭。
愁死未死此何時，縣道賦不遺毫釐。
科胥督欠烈星火，詬言我已遭榜笞。
壯丁偷身出走避，病婦抱子訴下淚。
掉頭不恤爾有無，多寡但照帖中字。
盤雞豈能供大嚼，杯酒安足直一醉。
瀝血祈哀容貸納，拍案邀需仍痛詈。
百請幸聽去須臾，衝夜搥門誰叫呼。
後胥復持朱書急急符，預借明年一年租。